钦定古今图书集成/明伦汇编/官常典/第491卷 > 郭孝恪
## 钦定古今图书集成/明伦汇编/官常典/第491卷 > 郭孝恪

按《唐书》本传：孝恪，许州阳翟人。少有奇节，不治赀产，
父兄以为无赖。隋乱，率少年数百附李密，密喜谓曰：
“世言汝、颍多奇士，不谬也。”使与李𪟝守黎阳。密败，𪟝
遣孝恪送款，封阳翟郡公，拜宋州刺史。诏与𪟝经略
武牢以东所定州县，委以选补。窦建德之援洛也，孝
恪上谒秦王，进计曰：“王世充力竭计穷，其面缚可跂
足待？建德悉众远来，粮饷阻绝，殆天亡时也。若固守
武牢，以军屯水，逐机应变，禽殄必矣。”王然之。贼平，置
酒大会洛阳宫，语诸将曰：“孝恪策禽贼王长先下漕，
功固在诸君右。”迁上柱国，历贝、赵、江、泾四州刺史，所
至有能名。改左骁卫将军，累加金紫光禄大夫。贞观
十六年，拜凉州都督，改安西都护、西州刺史。其地高
昌旧都，流徙罪人，与镇兵杂，限以沙碛，隔绝中国。孝
恪推诚抚御，尽得其欢心。初，王师灭高昌，诏以所掳
《焉耆》生口七百还焉耆王。王叛归《欲谷》设可汗，孝恪
请击之，即拜西州道行军总管，率步骑三千，出银山
道，夜袭其王龙突骑支，掳之。帝悦，降玺书褒劳。俄拜
崑丘道副大总管，进讨龟兹，破其国城，乃自留守，遣
馀军分道进。龟兹国相那利遁去。孝恪以馀部未平，
出营于外。国人有谓孝恪曰：“那利素得志，今亡在外，
势必为变。城中颇有异志，愿公备之。”孝恪忽其言，不
设备。那利果率众阴与城内胡为应，薄城鼓噪，始觉
之，乃率千馀人合战。城中举应那利，孝恪殊死斗，中
流矢卒。子待诏亦殁。将军曹继叔进兵，复拔其城。太
宗责孝恪斥候不明，至颠覆，夺其官。后愍死战，更为
举哀。高宗即位，追还官爵，赠待诏、游击将军，赙物三
百段。次子待封，官左豹韬卫将军。咸亨初，副薛仁贵
讨吐蕃，战《大非川》，败绩，贷死为民。